Александър Пушкин
Цигани

Превод от руски: Кръстьо Станишев, —

chitanka.info

Цигани[0]

В сумрака над бреговете,

увенчани от гори,

шатри пак кънтят и светят,

огън във нощта гори.

Хей, здравей, щастливо племе!

Твоя огън разпознах,

в тези шатри в друго време

сам бих пял сред шумен смях.

Утре рано вашта диря

ще изчезне в здрача блед,

няма в път да ви сподиря

вашият добър поет.

Волен сън посред морави,

скитане сред тъмнина,

той за селски двор забрави

и за къщна тишина.

[0] Напечатано в алманаха „Денница“, 1831 г. Пушкин отбелязвал това стихотворение като превод от английски, но досега нищо подобно не е открито в английската поезия. Освен това стихотворението по своето съдържание е свързано с някои факти от живота на Пушкин: в Бесарабия той прекарал известно време в един цигански табор. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.